| ### S. Augustini ### Tractatus ipsi olim falso adscriptos ### DE MIRABILIBUS SACRAE SCRIPTURAE LIBRI TRES ###  |

| #### ADMONITIO IN PROXIME SUBJECTUM OPUSCULUM |

| #### #### Hoc opusculum nec stilo, nec ingenio refert S. Augustinum, judicio Erasmi et Lovaniensium Theologorum. Id quod jam olim intellexerat S. Thomas, qui in parte 3, q. 45, a. 3, non vult hosce libros auctoritate pollere, falsoque adscribi Augustino dicit. In Mss. et superioribus editionibus, si tamen Erasmianam exceperis, praemittitur praefatio epistolari forma, e qua vel sola constare potest librorum istorum auctorem non esse Augustinum Hipponensem, sed alium quemdam cognominem, qui cum hic episcopis et presbyteris, maxime Carthaginensium, dedicet id operis; inferius tamen videtur se gente Anglum, sive Hibernum indicare, in lib. 1, cap. 7: ubi quidpiam obiter observans de insulis, Hiberniam ex omnibus unam nominat; pauloque post aestum maris Ledonem ac Malinam appellat, verbis apud Anglos vicinosque accolas Britannici maris, praesertim aevo Bedae, usu receptis. Tum in lib. 2, cap. 4, Manichaeum quemdam Hiberniensium mortuum notat: quo insuper loco de cyclis disserens, ostendit liquido se post 660 Christi annum scripsisse hos libros; quos ab ipso non Carthaginensium, sed Cantuariensium, vel Cambrensium (si tamen vox jam in usu erat), vel Kilkennensium, etc., monasteriorum presbyteris nuncupatos fuisse suspicamur. ####  |