| #### CAPUT PRIMUM. Invocatio ad sanctam Trinitatem. |

| #### #### Adesto mihi, verum lumen, Deus Pater omnipotens. Adesto mihi, verum lumen de lumine, Verbum, Filius Dei, Deus omnipotens. Adesto mihi, vera illuminatio, sancte Spiritus, Patris et Filii unitas, sanctitas, charitas, Deus omnipotens. Adesto mihi, o una Trinitas, et trina unitas, Pater et Filius et Spiritus sanctus, unus Deus omnipotens. Invocat te, Domine, fides mea, quam dedisti mihi propter bonitatem tuam ad salutem meam. Invocat te, Deus meus, casta conscientia mea, et suavis amor fidei meae, quam decussis ignorantiae tenebris ad veritatis intelligentiam perduxisti: quam tulta saeculi amaritudine, et tuae charitatis dulcedine adhibita, saporam mihi et mellifluam reddidisti . Invocat te, Trinitas beata, vox clara et sincerus clamor fidei meae, quam ab ipsis mihi enutriens cunabulis illuminasti semper per inspirationem tuae gratiae: quam adaugens confortasti me per ministerium praedicationis matris Ecclesiae. Quam dulcis facta est in aure cordis mei, quam suaviter sapit in ipso palato gaudiorum animae meae, quam fortiter, quam crebro pulsat mentem meam, et monet, movens omnes sensus meos, et interiora spiritus mei, ut te laudare delectet, quia fecisti nos ad laudandum te! Sed inquieta est mens mea donec requiescat in te, et increpitans me meae desidiae, ac colligens a dispersione, qua frustatim discindor dum ab uno te aversus in multa evaneo; ut reversus in me, et surgens supra me, atque cunctis transcensis perveniens ad te, exsultem tibi cordis jubilo, et laudes promam oris officio, quatenus in meditatione confessionis gloriae tuae incalescat cor meum, et inhiet tibi spiritus meus, atque ardeat mens mea in amore tuo, oblita vanitatis et miseriae, dum tibi soli intendit, dumque attonita et stupens adhaeret incommutabilitati tuae gloriae, oculisque fidei intuetur te solem justitiae, sicut scriptum est: Qui adhaeret Deo, unus spiritus est (I Cor. VI, 17). #### Fugiam itaque, Domine, et libenter fugiam obstrepentes tumultus omnium vanitatum. Sed quo fugiam, ut illos declinem, illos calcem sub pedibus, et procul pellam a serenitate jucundi intuitus? Ad te, qui es solum confugium et unica spes miserorum, ad te, gloria mea et exaltans caput meum (Psal. III, 4), ad te confugiam de lacu miseriae et de luto faecis (Psal. XXXIX, 3). Tibi inhaeream, prout ipse dederis, suavitas melliflua, ut tu dulcescas mihi dulcedo non fallax, dulcedo felix et secura. Quaeram ergo te, Domine, invocans te, et invocabo te credens in te; ut quaerens te inveniam te, et inveniens benedicam te qui benedixisti nos omni benedictione. Deus meus, unica spes mea, exaudi me, ne fatigatus nolim quaerere te, sed quaeram faciem tuam semper ardenter. Tu da quaerendi vires, qui inveniri te fecisti, et magis ac magis inveniendi te spem dedisti. Illumina, Domine, cordis mei oculum intimae visionis perspicua luce: velatus enim est et caecus tetra caligine peccatorum et ignorantiae. Illumina eum lumine gratiae tuae, ut sinceris fidei oculis, et puro lumine cordis inspiciam mysteria regni tui. Verum quia non est pulchra laus in ore peccatoris (Eccli. XV, 9), et fides sine operibus condignis non laudatur, rogo Patrem per Filium, rogo Filium per Patrem, rogo Spiritum sanctum per Patrem et Filium, ut omnia vitia elongentur a me, et omnes sanctae virtutes plantentur in me: quatenus acceptabile tibi fiat sacrificium laudis fidei meae, Deus meus, et ascendat ad te in odorem suavitatis. Obsecro, et misericordiam tuam supplex imploro, cunctarum fons et origo, largitor et conservator virtutum Deus, adauge mihi spem , fidem sanctam, rectam et immaculatam, fidem eruditam, catholicam et prudentissimam, fidem ferventem, insuperabilem et orthodoxam; quae in me omne quod tibi placet, per dilectionem et humilitatem operetur, quae vinci nequeat inter verba altercationis in tempore persecutionis, vel in die necessitatis. Scrutans corda et renes Deus (Psal. VII, 10), coram te est sanitas, et infirmitas mea: illam, precor, serva, istam sana. Coram te est scientia, et ignorantia mea. Ubi mihi aperuisti, suscipe intrantem; ubi clausisti, aperi pulsanti: ut audiens intelligam te, et intelligens diligam te, et diligens laudem te, atque in toto corde meo desiderem pulchritudinem visionis tuae semper inspicere. Audio quid nobis intimare vult Scriptura tua, quam sanctificasti et misisti in mundum; audio, et credo ei. ####  |