| #### QUAESTIO LX |

| #### #### Si lex et Prophetae usque ad Joannem, quomodo Salvator ad sacerdotes mittit offerri munera pro emundatione leprae (Matth. VIII, 4; Marc. I, 44; Luc. V, 14)? #### Hoc quidem non fuit temporis, sed ad condemnationem factum est Judaeorum: ut cum veritatis culmen meliorati temporis non intelligerent ad lucrum salutis suae factum, inclinaret se veritas ad accusationem eorum. Cum enim velut Legis inimicum haberent Salvatorem, quia misericordiae causa ab onere illos Legis volebat liberare, sicut praedictum erat ab Jeremia propheta: ait enim inter caetera, Et dabo illis testamentum novum, non quale dedi patribus eorum (Jerem. XXXI, 31, 32): tunc Salvator, ne inimicus, sicut putabant, appareret, nova praedicans, eum qui mundatus fuerat a lepra, ad sacerdotes misit offerre munera pro emundatione sua, sicut praeceperat Moyses (Levit. XIV, 2). Et ut ad accusationem eorum hoc proficere testaretur, In testimonium, inquit, illis: ut in judicio haec res contra illos testis esset, qui Salvatorem inimicum Legis dicebant. Hoc secutus est et apostolus Paulus: cum enim praedicaret jam non oportere circumcidi, ipse Timotheum circumcidit propter scandalum Judaeorum (Act. XVI, 3): maluit enim rem superfluam facere, quam tumultum excitari a falsis fratribus: quod quidem errori profecit Judaeorum. Satis enim eis factum est ad horam, per quod in perpetuum errarent. #### Hoc secutus est apostolus Paulus. Cum enim praedicaret jam non oportere circumcidi quemquam, ipse Timotheum circumcidit, propter scandalum Judaeorum. Maluit enim rem superfluam facere, quam imperitis ex quibus aliqui possent salvari, scandalo esse. Dominus autem prope similiter, ut Judaeis, quod de illo opinabantur, auferret (dicebant enim hunc inimicum traditionis Judaicae), tunc jussit ut leprosus offerret munera pro emundatione sua, sicut praeceptum erat a Moyse - et subjecit, In testimonium illis; ut haec res testis esset contra illos, quia Salvator non erat Legis inimicus. Factum itaque est quod jam cessare debuerat. Sed quia solent superflua jam non nocere, ideo factum est ut prodesset illis utique, qui male opinabantur, ut satis sibi facerent, quia Salvator non erat Legis inimicus. ####  |