| #### CAPUT XXVI. |

| #### #### 29. Verba Epistolae: Odio, inquit, saeculi gaudemus, in ejus pressuris non succumbimus, sed laetamur. Mundus hic non potest servos Christi diligere, qui Christum cognoscitur non amasse, Domino ipso dicente, Si saeculum vos odit, scitote quia me primum odio habuit quam vos: si me persecuti sunt, et vos persequentur. Ad haec responsio: Quo gaudentes odio saeculi, pressuris ejus non succumbitis, sed laetamini, cum vos ipsos velitis occidere, ne molestias qualescumque patiamini; et mori eligitis; non ab aliis occisi pro veritate Christi, sed a vobis ipsis pro parte Donati? Ista Circumcellionum est insania, non martyrum gloria. Cum itaque appareant facta vestra, quid vobis verba usurpatis aliena? Mundus iste, inquit, non potest servos Christi diligere; qui Christum cognoscitur non amasse. Non ergo ad mundum istum pertinemus nos, quia diligimus vos. Sed servi Christi vos non estis, qui malum pro bono retribuentes, et malitiam vestram quando in nos exercere non potestis, in vos retorquentes, nec nos diligitis, et vos occiditis. Dominus autem quando dixit, Si saeculum vos odit, scitote quia me priorem vobis odio habuit: si me persecuti sunt, et vos persequentur (Joan. XV, 18, 20); non vobis, sed illis dixit quibus praecepit, ut si eos persequerentur in ista civitate, fugerent in aliam: quod vos non facitis. Illis dixit, ad quas civitates confugerent usque in finem saeculi non defuturas (Matth. X, 23), quas vos querimini vobis jam deesse, nec vultis fateri eos quibus haec dicta sunt vos non esse. ####  |