| ### DE FIDE AD PETRUM SIVE DE REGULA VERAE FIDEI LIBER UNUS ###  |

| #### ADMONITIO IN SUBSEQUENTUM LIBRUM. |

| #### #### Liber de Fide ad Petrum inter Augustini opera olim impressus est veterum aliquot manuscriptorum auctoritate, qui ei assignant. Verum non esse Augustini probe monstravit Erasmus ex ipsa phrasi aliisque argumentis, quae hic referre superfluum putamus. Nam indubitatus ejus auctor a nemine jam ignoratur Fulgentius. Huic certe asserit scriptura antiquissima codicis Corbeiensis ante mille annos exarati, quae ad operis calcem exhibetur in haec verba: Fulgentii episcopi sanctae Ecclesiae catholicae Ruspensis de Regula verae fidei liber explicit. Neque contemnendus, quanquam altera et posteriore manu ibidem additus in fronte operis titulus: Epistola Fulgentii episcopi de Fide catholica. Praeterea sub Fulgentii nomine citatur a Ratramno, in libro de Corpore et Sanguine Domini. Isidorus etiam in Catalogo, et Honorius Augustodunensis in Chronicis testantur Fulgentium scripsisse Regulam verae fidei: et eam Regulam ab eodem Fulgentio petit Ferrandus diaconus, in epistola inter Fulgentianas novae editionis decima tertia. Inscribebatur olim: De Fide ad Petrum diaconum. Sed Petrum hunc alium a Petro diacono cui scriptus est Fulgentii de Incarnatione liber, facile credimus, ob rationes allatas in nova Fulgentii editione, quae Parisiis ex officina Guillelmi Desprez jam nunc prodit, studio et labore eruditi viri Lucae Mangeant Clerici Parisiensis recognita, aucta et castigata. Nec injuria expunctum e titulo est diaconi nomen; quando hunc in exordio Fulgentius Petrum filium vocat, non, uti diaconos compellare solet, fratrem aut condiaconum. Recognovimus hoc opus ad Mss. Romanos bibliothecae Vaticanae quatuor, ad Anglicanos duos, ad vetustissimum Corbeiensem, ad Sorbonicum, Victorinum, Beccensem, et alios quosdam. In Corbeiensi et aliis melioris notae Mss. desinit in fine capitis 44; neque caput 45, quod diverso stilo et ad virum militarem scriptum est, in eis usquam reperitur. ####  |