| #### CAPUT XLIV. De Joanne incluso, vel etiam occiso, quo ordine ab his tribus narretur. |

| #### #### 92. Sequitur ergo Matthaeus, et dicit: Herodes enim tenuit Joannem, et alligavit eum, et posuit in carcerem propter Herodiadem, uxorem fratris sui, etc., usque ad eum locum ubi ait, Et accedentes discipuli ejus, tulerunt corpus , et sepelierunt illud; et venientes nuntiaverunt Jesu (Matth. XIV, 3-12). Marcus hoc similiter narrat (Marc. VI, 17-29): Lucas autem non eodem ordine id recordatur, sed circa ipsum baptismum quo Dominus baptizatus est. Unde hoc praeoccupasse intelligitur et ipse ex occasione, ut ibi narraret quod multo post factum est. Cum enim commemorasset Joannis verba de Domino, quod ventilabrum in manu ejus, et mundabit aream suam, frumenta recondet in horreum suum, paleas autem comburet igni inexstinguibili: continuo subjecit, quod non continuo factum esse Joannes evangelista apertissime exponit, cum commemorat, posteaquam baptizatus esset Jesus, isse illum in Galilaeam, quando fecit de aqua vinum; et inde post paucorum dierum in Capharnaum habitationem, rediisse ad Judaeam terram, et ibi baptizasse multos circa Jordanem, antequam missus esset Joannes in carcerem (Joan. II, 1, 12, et III, 22-24). Quis autem non putet, qui minus in his litteris eruditus est, tanquam post illa verba de ventilabro et de area mundata, continuo sit a Joanne offensus Herodes, et eum in carcerem miserit? Non autem hoc ordine ista narrata quo gesta sunt, et alibi jam probavimus, et hoc ipso loco non quilibet alius, sed idem Lucas hoc probat (Luc. III, 15-21). Si enim post verba illa continuo Joannes in carcerem missus est, quomodo post ipsam commemorationem Joannis in carcerem missi baptizatus est Jesus, secundum ipsius Lucae narrationem? Proinde manifestum est, ex occasione recordatum praeoccupasse, et ante multa quae priusquam Joanni hoc fieret, gesta narraturus erat, hoc praeoccupatum in sua narratione praemisisse. Sed nec illi duo Matthaeus et Marcus eo rerum ordine de Joanne in carcerem misso in sua narratione posuerunt, quo factum apparet etiam in eorum scriptis: nam et ipsi dixerunt, tradito Joanne Dominum isse in Galilaeam (Matth. IV, 12, et Marc. I, 14); et post multa quae fecit in Galilaea, veniunt ad Herodis admonitionem vel haesitationem, quod Joannes, quem decollavit, a mortuis resurrexit (Matth. XIV, 1, 2, et Marc. VI, 14-16); et ex hac occasione narrant omnia quae de Joanne contigerunt incluso et occiso. ####  |