| ### LIBER SECUNDUS ### In caeteras quaestiones quinque vel sex a Simpliciano propositas ex libris Regum ###  |

| #### PRAEFATIO. |

| #### #### Satis jam de Apostolo me ad proposita respondisse existimo: nunc ad ea quae de libris Regnorum requisisti aliud volumen aggrediar; quae, sicut multa et prope omnia veterum Librorum, figuratiora sunt, et mysteriorum velaminibus involuta. Quamvis autem ex eo quod transierimus ad Christum, auferatur velamen (II Cor. III, 16): tamen videmus nunc in aenigmate, tunc autem facie ad faciem . Velamen quippe omni modo intercludit aspectum; aenigma vero, tanquam per speculum, sicut idem apostolus ait, Videmus nunc per speculum et in aenigmate (I Cor. XIII, 12), nec evidentissimam detegit speciem, nec prorsus obtegit veritatem. Aggrediar ergo et ista, duce Domino, tuis potius sublevatus orationibus, quam jussionibus aggravatus. Praesertim quia ex epistola tua non hoc te intellexi quaerere, quid haec in prophetia significent: in quo revera obtemperare mihi esset difficillimum; quia et de tota eorumdem contextione librorum ducenda esset intentio, et si esset promptior intellectus, magnitudo tamen operis impediret; quae si subeunda est, prolixius otium tempusque flagitat: sed nunc ipsas rerum proprietates gestarum, quae his verbis quorum a te facta commemoratio est, significantur, quomodo intelligerem nosse dignatus es et meis litteris aperiri. ####  |