| #### CAPUT XXXIV. Ubi discipuli spicas vellentes manducaverunt, quemadmodum inter se congruant Matthaeus, Marcus et Lucas in narrandi ordine. |

| #### #### 81. Sequitur Matthaeus, et dicit: In illo tempore abiit Jesus sabbato per sata; discipuli autem ejus esurientes coeperunt vellere spicas, et manducare, etc., usque ad illud ubi ait, Dominus est enim Filius hominis etiam sabbati (Matth. XII, 1-8). Hoc quoque sine ulla repugnantiae quaestione commemoratur et a Marco et a Luca (Marc. II, 23-28, et Luc. VI, 1-5): sed illi non dicunt, In illo tempore. Unde fortassis magis Matthaeus rei gestae hic ordinem tenuit, illi autem recordationis suae: nisi latius accipiatur quod dictum est, In illo tempore, id est, quo haec multa et diversa gerebantur. ####  |