| #### REGULA SECUNDA |

| #### #### 1. Ante omnia, fratres charissimi, diligatur Deus, deinde et proximus, quia ista praecepta principaliter nobis sunt data. Qualiter autem nos oportet orare vel psallere, describimus: id est, in matutinis dicantur Psalmi III. LXII, VI, et LXXXVIII, cum debitis antiphonis, versibus et responsoriis. Ad primam et tertiam dicantur sui psalmi, antiphonae duae, lectiones duae. Simili modo ad sextam et nonam dicantur sui psalmi, cum debitis responsoriis et antiphonis. Hoc idem in vesperis et completoriis servetur. Ad lucernarium autem psalmus, responsorium unum, antiphonae tres, lectiones tres. Et tempore opportuno post lucernarium, omnibus sedentibus legantur lectiones. Nocturnae autem orationes mense novembri, decembri, januario et februario, antiphonae duodecim, psalmi sex, lectiones tres. Martio, aprili, septembri, octobri, antiphonae decem, psalmi quinque, lectiones tres. Maio, junio, julio, et augusto, antiphonae octo, psalmi quatuor, lectiones duae. #### 2. Operentur a mane usque ad sextam, et a sexta usque ad nonam vacent lectioni, et ad nonam reddant codices. Et postquam refecerint, sive in horto, sive ubicumque necesse fuerit, faciant opus usque ad horam lucernarii. Nemo sibi aliquid vindicet proprium, sive in vestimento, sive in quacumque re. Apostolicam enim vitam optamus vivere (Act. XI, 43). Nemo cum murmure aliquid faciat, ut non simili judicio murmuratorum pereat: fideliter obediant: patrem suum honorent post Deum: Praeposito suo deferant sicut decet sanctos: sedentes ad mensam taceant audientes lectionem: si autem aliquid opus fuerit, Praepositus eorum sit sollicitus. Sabbato et Dominica, sicut consuetudo est , qui volunt vinum accipiant. Si opus fuerit ad aliquam necessitatem monasterii mitti, duo eant. Nemo extra monasterium sine praecepto manducet neque bibat; non enim hoc ad disciplinam pertinet monasterii. Si opera monasterii mittantur fratres vendere, sollicite observent ne quid faciant contra praeceptum, scientes quia Deum exacerbant in servis ipsius: sive aliquid emant ad necessitatem monasterii, sollicite et fideliter ut servi Dei agant. Otiosum verbum apud eos non sit. A mane ad opera sua sedeant: post orationem tertiae eant similiter ad opera sua. Non stantes fabulas contexant, nisi forte aliquid sit pro utilitate animae: sed sedentes ad opera taceant, nisi forte necessitas operis exegerit ut loquatur quis. Si quis autem non omni virtute, adjuvante misericordia Dei, haec conatus fuerit implere, sed contumaci animo despexerit; semel atque iterum commonitus, si non emendaverit, sciat se subjacere disciplinae monasterii sicut oportet: si autem talis fuerit aetas ipsius, etiam vapulet. Haec autem in nomine Christi fideliter et pie observantes, et vos proficietis, et nobis non parva erit laetitia de vestra salute. Amen. Haec sunt quae ut observetis praecipimus in monasterio constituti. Primo, etc. ####  |