| #### CAPUT XXVI. Exemplum de igne et anima. |

| #### #### Cum enim tertio repetitur quod unum est, non numerus coacervatur, sed unum esse illud asseritur. Gignens, genitus, et procedens, tres quidem personae, sed una substantia. Sicut ignis, candor, calor, tria nomina, sed res una; sic memoria, intellectus, voluntas, sed una anima, quae inseparabiliter demonstrantur, et inseparabiliter operantur. Si hoc in creaturis invenitur, quid de te Creatore intelligendum est. Natura quippe divinitatis tuae immobilis est omni modo et immutabilis; personae vero mobiles sunt secundum relationem, non juxta proprietatem; et ideo in relatione personarum trinitas, in naturae vero substantiae unitas. Unitas siquidem propter inseparabilem essentiam deitatis; trinitas autem propter diversitatem nominum. Non enim nomina tantum, sed etiam nominum proprietates, hoc est personas, vel, uti Graeci exprimunt, YPOSTASEIS, id est substantias, confitemur. ####  |