| #### CAPUT XVI. Pretium ejus. |

| #### #### O felix jucunditas, et jucunda felicitas, sanctos videre, cum sanctis esse, et esse sanctum; Deum videre, et Deum habere in aeternum et ultra! Haec sedula mente cogitemus, haec toto cordis desiderio desideremus, ut ad eos cito pervenire valeamus. Si quaeras quomodo istud potest fieri, vel quibus modis, quibus meritis, quibusve auxiliis; audi: res ista posita est in potestate facientis, quoniam regnum coelorum vim patitur (Matth. XI, 12). Regnum coelorum, o homo, non aliud quaerit pretium nisi te ipsum: tanti valet quantum es; te da, et habebis illud. Quid turbaris de pretio? Christus semetipsum tradidit, ut acquireret te regnum Deo Patri: ita tu temetipsum da, ut sis regnum ejus, ac non regnet peccatum in tuo mortali corpore, sed spiritus in acquisitione vitae. ####  |