| #### CAPUT 19 |

| #### #### Rogo ergo vos, ut si vultis ab illo igne vel ab illa poena liberari, desistatis jam amplius peccare: et Dominum per prophetam attendite clamantem, Revertimini recedentes ab iniquitatibus vestris, et sanabo vos (Ezech. XVIII, 32). Et iterum: Nolo mortem, inquit, impii, sed ut revertatur et vivat (Id. XXXIII, 11). Et per Isaiam clamat dicens, Quando conversus ingemueris, salvus eris (Isai. XLV, 22). Per Joel quoque similiter commonet dicens, Convertimini ad me in toto corde vestro, in jejunio et fletu et planctu (Joel. II, 12). Ecce quot testimonia ad conversionem vestram ex divinis oraculis prolata sunt. Vigilate ergo sollicite; quia quanto proximum finem mundi diabolus prospicit, tanto crudelius contra Christianos saevit: ut quia cito se damnandum cognoscit, plures sibi socios in poenam multiplicet, cum quibus utique sine fine crucietur. Cavete ergo attentius, et jugiter cum Dei timore conversamini: scientes quia unusquisque vestrum Angelum Dei habet, qui observat jugiter quae egerit. Et si quidem bene agit, gaudium sancto Angelo sibi adhaerenti gignit: si vero mala opera exercet, Angelum sanctum a se repellit, et malignum sibi daemonem conjungit. Quapropter, charissimi, haec me loquente, introrsus ad vos redite, conscientias vestras discutite: si dignas mentes angelici consortii geritis, praevidete; et si vos bonos ac dignos Deo conspicitis, de meritis vestris nunquam superba mente praesumatis, sed magis de caetero cum humilitate cavete. Si vero peccatis vos obnoxios cernitis, nullatenus desperate (tantum facite in corde pactum cum Deo, ut jam amplius non peccetis); sed fiducialiter veniam sperate, quia Dominus sinum suae pietatis assidue patefacit, et omnes ad se recipere per poenitentiam quaerit. Nam etsi adulter quis, aut meretrix, aut fur, aut ebriosus, aut mendax, vel etiam filiorum necator fuerit; tantum de caetero poenitens caveat, et indulgebit illi Deus. Publicanum de Evangelio, et latronem, nec non et meretricem, sed et Paulum sumite in exemplum, qui de semetipso dicit, Prius fui blasphemus et persecutor et contumeliosus; sed misericordiam Dei consecutus sum, quia ignorans feci in incredulitate (I Tim. I, 13). Et vos ergo, si forte ignoranter admisistis, reparate vos, quaeso, dum licet, per poenitentiam. Confitemini Domino in totis praecordiis vestris, quoniam bonus est: doleat vos non egisse quod bonum est. Et qui poenitet, ita poeniteat, ut ulterius jam lugenda non committat. Et qui pauperiores in hoc saeculo estis, nolite ob hoc contristari: quia si bene agitis, ditiores eritis in coelo. ####  |