| #### CAPUT III. Desiderium Dei. |

| #### #### Domine Jesu Christe, redemptor meus, misericordia mea, salus mea, te laudo, tibi gratias ago. Tua me, Domine, bonitas creavit, tua misericordia me ab originali peccato mundavit, tua patientia post illam emundationem in aliis peccatorum sordibus volutatum hactenus toleravit, nutrivit, et exspectavit Domine Deus meus, creator meus, adjutor meus, te sitio, te esurio, te desidero, ad te suspiro, te concupisco. Benignissime, suavissime, serenissime, te volo, te quaero, te spero. Renuit consolari anima mea, nisi de te, dulcedo mea. Age jam, Domine, appare mihi, et consolatus ero; ostende mihi faciem tuam, et salvus ero: exhibe praesentiam tuam, et implebitur desiderium meum; revela gloriam tuam, et perfectum erit gaudium meum. Sitivit in te anima mea, quam multipliciter tibi caro mea (Psal. LXII, 2). Quando venies, consolator meus, quem ego exspecto? O si quando videbo gaudium meum, quod desidero! O si satiabor cum apparuerit gloria ejus (Psal. XVI, 15), quam esurio! O si inebriabor ab ubertate domus tuae, ad quam suspiro! O si potabis me torrente voluptatis tuae (Psal. XXXV, 9), quam sitio! Da mihi, Domine, in hoc exsilio panem doloris et lacrymarum, quem esurio super omnem copiam deliciarum. Sint mihi, Domine, interim lacrymae meae panes die ac nocte, donec dicatur mihi, Ecce Deus tuus (Psal. XLI, 4): donec audiam, Ecce sponsus tuus, pasce me, Domine, interim singultibus meis, refocilla me doloribus meis. ####  |