| #### CAPUT XXXVII. |

| #### #### Duorum vero Testamentorum concordiam simplici oculo intendere si velletis, o Manichaei, facillime videretis. Rabide enim ferimini in id quod scriptum est, Spiritus Dei ferebatur super aquam (Gen. I, 2); et, Vidit Deus quia bonum est (Ibid., 10); et, Adam ubi es (Id. III, 9)? et, Deus zelans (Exod. XX, 5); et, ignis edax (Deut. IV, 24); et, gladius meus (Id. XXXII, 42), et caetera talia: non considerantes, quia si alius ita caecus sit, ut reprehendere velit illud Domini quod in Evangelio dictum est, Non jurabis per coelum, quoniam sedes est Dei; neque per terram, quoniam scabellum est pedum ejus (Matth. V, 35); et hoc dicat quod vos mira dementia dicere soletis, Ubi erat Deus antequam esset coelum et terra? Aut quod scriptum est, Et miratus est Jesus (Luc. VII, 9); cum mirari nemo soleat, nisi de re quae illi erat incognita: videre autem quia bonum est, non sit ignorantis, sed quia placuit ei quod fecit. Aut illud quod scriptum est dicente Domino, Quis me tetigit (Id. VIII, 45)? et de Lazaro, Ubi posuistis eum (Joan. XI, 34)? et, Ego veni non pacem mittere super terram, sed gladium (Matth. X, 34); et, Ignem veni mittere in mundum (Luc. XII, 49); et, Veni ut qui non vident videant, et qui vident caeci fiant (Joan. IX, 39); et, Vendite res vestras, et emite vobis gladios (Luc. XXII, 36); et Apostolus, Zelo Dei vos zelo (II Cor. XI, 2); et, Revelabitur ira Dei de coelo super omnem impietatem (Rom. I, 18); et caetera inumerabilia ab ipso Domino, vel ab Apostolis dicta vel facta, quae insanissime poterunt homines accusare non intelligentes. Nam et avari vel flagitiosi possunt aliter accipere quod Dominus ait, ut si quis dimiserit quae habet, septuplum, aut etiam centuplum in hoc saeculo accipiat (Matth. XIX, 29); aut si aliquis uxorem, ancillam, vel etiam meretrices dimittere propter Dominum velit, spe illius multiplicationis faciat, non amore justitiae. Possunt etiam horrere, male intelligentes quod ait, Si quis non manducaverit carnem meam, et biberit sanguinem meum, non habebit in se vitam (Joan. VI, 54). Nam quod ait, Qui dixerit fratri suo, Fatue, reus erit gehennae ignis (Matth. V, 22): si dicant stulti, Ecce pro convicio gehennam minatur, quem dicitis misericordem ignoscere peccata: nonne ignorant ubi caput habeant, et tamen aliquid sibi videntur dicere? Aut quomodo tam multas animas necandas daemonibus in porcis tradidit (Luc. VIII, 32), cum tales animas dicatis esse porcorum quales sunt hominum? Aut quomodo arborem, in qua fructus, quia non erat tempus, non invenit, verbo aridam fecit (Marc. XI, 13), quam animam intelligentem dicitis habere? ####  |