| #### QUAESTIO XCVI |

| #### #### Quaerendum si Pascha transitus interpretetur, sicut Graecis videtur. #### Apostolus falli non potuit, qui ait, Pascha nostrum immolatus est Christus (I Cor. V, 7). Quod non suum utique, sed Legis est verbum, dicente Moyse, Et erit cum dicent vobis filii vestri, Quae est deservitio haec? Et dicetis, Immolatio haec Pascha Domini est (Exod. XII, 26, 27). Quid amplius est necessarium ad testimonium? Lex loquitur; Apostolus probat: hoc superest, ut contradictor abjiciatur ut pervicax. Manifestum est enim transitum post Pascha fuisse. De sanguine enim immolati agni super postes ostii et super limen posuerunt, ut transiens nocte angelus non percuteret domum, in qua signum sanguinis esset. Sanguis igitur salutem praestitit, non transitus: quia ut transitus non noceret, obstitit sanguis. ####  |