| #### CAPUT XXXIII. |

| #### #### Angelos malos non a Deo, sed peccando factos esse malos. Quia vero et ipsi mali angeli non a Deo mali sunt conditi, sed peccando facti sunt mali, sic Petrus in Epistola sua dicit: Si enim Deus angelis peccantibus non pepercit, sed carceribus caliginis inferi detrudens tradidit in judicio puniendos servari (II Petr. II, 4). Hinc Petrus ostendit adhuc eis ultimi judicii poenam deberi, de qua Dominus dicit: Ite in ignem aeternum, qui paratus est diabolo et angelis ejus. Quamvis jam poenaliter hunc inferum, hoc est, inferiorem caliginosum aerem tanquam carcerem acceperint: qui tamen quoniam et coelum dicitur, non illud coelum in quo sunt sidera, sed hoc inferius cujus caligine nubila conglobantur, et ubi aves volitant; nam et coelum nubilum dicitur, et volatilia coeli appellantur: secundum hoc Apostolus Paulus eosdem iniquos angelos, contra quos nobis invidos pie vivendo pugnamus, spiritualia nequitiae in coelestibus nominat (Ephes. VI, 12). Quod ne de illis superioribus coelis intelligatur, aperte alibi dicit: Secundum principem potestatis aeris hujus, qui nunc operatur in filiis diffidentiae (Id. II, 2). ####  |