| #### CAPUT VIII. Mala proximi corripienda. Sed discrete. |

| #### #### Detractio dicit, Quis potest sustinere, quis silentio tegere, quanta ille vel ille prava committit, nisi forte qui consentit? Sed libertas justae correptionis respondet, Nec tacenda sunt mala proximi, nec consentienda; sed charitate fraterna in faciem proximus est redarguendus, non autem occulte detrahendus. Quod si objicitur, idcirco fratrem coram oculis increpare nolle, ne exasperatus non correptione proficiat, sed magis ex correptione scandalum sumat: occurrit Scriptura divina, et versa vice hoc magis scandalum esse denuntiat, dicens, Sedens adversus fratrem tuum detrahebas, et adversus filium matris tuae ponebas scandalum. Magis enim scandalum sumit, qui se detrahentem intelligit, quam qui corripientem sustinet. Et quia nonnunquam errata delinquentium ad tempus silentio tegenda sunt, ut aptiori tempore corrigantur: propterea subjungitur, Haec fecisti, et tacui. Ne autem ex hoc discreto silentio detractores sibi applauderent, qui dum semper occulte derogare malunt, nunquam in apertam increpationem prosiliunt: adhuc subinfertur, Existimasti inique quod ero tui similis: ac si diceretur, Iniquum est cogitare, ut inde detractori similis appaream; unde ad tempus reticens nec derogans, locum aperte correptionis exspecto. Unde et protinus subditur, Arguam te, et statuam contra faciem tuam (Psal. XLIX, 20, 21): veluti diceretur, Non in occulto, ut est tua consuetudo, sed in aperto, ut est mea sollicitudo, aptum corripiendi tempus exspectans, peccatorem arguam, et ejus delicta contra faciem ejus statuam. At, inquis, non odio, sed amo, quem ita in absconditis dijudicans reprehendo. Imo magis hinc odis et non diligis, unde detrahis et non corripis. Quam sit autem detestanda detractio proximi, plerisque in locis eloquia divina testantur: unde est illud, Detrahentem adversus proximum suum occulte, hunc persequebar (Psal. C, 5); et illud, Qui detrahit fratri, detrahit legi (Jacobi IV, 11); illudque, Qui detrahit fratri, eradicabitur: necnon et illud apostoli Pauli, Videte ne dum invicem mordetis, ab invicem consumamini (Galat. V, 15). ####  |