| ### SPECULUM LIBER UNUS ###  |

| #### ADMONITIO IN LIBRUM CUI SPECULO NOMEN INSCRIPTUM EST. |

| #### #### Non una est libri subsequentis inscriptio in antiquis codicibus. Appellatur in plerisque Speculum sive Manuale, ducto forsitan titulo ex verbis auctoris, ad Deum circiter finem ita loquentis: Huic defloratiunculae operam dedi, ut breve et Manuale verbum mecum de te semper haberem, ex cujus lectione, quoties tepesco, in tuum reaccendar amorem. Paulo post dicit auctor decerptum a se hunc sermunculum, uti de Deo sicut corde credit ad justitiam, ita ore confiteretur ad salutem. Hinc non inepte in manuscripto Parisiensis collegii Bernardinorum inscribitur, Libellus catholicae fidei. In quo etiam Bernardinorum codice alterum habet proxime adjunctum opusculum cum hocce titulo, Confessio quantum Christus humano generi subvenire dignatus est: quod incipit in hunc modum, Superiori sermunculo confessionis fidei meae, etc. Haec autem opuscula duo nihilo diversa sunt a prima et secunda parte Confessionis fidei quae Petri Francisci Chiffletii cura, sub Alcuini nomine quatuor instructa partibus prodiit ex Boheriano exemplari. Scripturam exemplaris hujus Boheriani proxime accedere ad tempus Caroli Magni, nec saeculo nono posteriorem videri, testantur viri rei litterariae peritia clarissimi, qui ad faciendam de hoc ipso fidem, instrumento edito in Veterum Analectorum tomo I (ubi plura in hanc rem disseruntur) subscripserunt. Quapropter quae subsequenti Speculo (quod nempe nihil aliud est nisi Confessionis praedictae pars prima) inesse reperiuntur communia cum Meditationibus hic paulo supra excusis, ea non a Meditationibus in Speculum, sed a Speculo potius in Meditationes, quas decimo saeculo posteriores esse liquet, derivasse putandum est. Caeterum verba et sententias hic non ex Augustini tantum libris, aut Gregorii et Isidori, sed etiam ex ipsius Alcuini scriptionibus aliis decerptas observamus: quo potissimum argumento moramur, quominus id operis Alcuini esse incunctanter affirmemus. Emendando Speculo, praeter Parisienses codices bibliothecae Colbertinae et collegii Bernardinorum, adhibuimus etiam Boheriani exemplaris apographum. ####  |