| ### Auctor incertus ### REGULA SECUNDA ###  |

| #### ADMONITIO DE SEQUENTI OPUSCULO. |

| #### #### Contulimus istud opusculum ad exemplar Corbeiense ante mille annos, uti videtur, exaratum, quo in exemplari ab eo loco, Psalmi III, LXII, etc. (ubi Lucas Holstenius in codice Regularum, parte secunda cum editis Amerb. Eras et Lov. satis concordat), variat hunc in modum: Psalmi tres, sexagesimus secundus, quintus, et octogesimus nonus. (Lacuna hic est exigua, deleto, uti videtur, verbo sex circiter litterarum, et mox sequitur:) Ad tertiam psalmus ad respondendum dicatur: deinde antiphonae duae, lectio, et completorium. Simili modo sexta et nona. Ad lucernarium autem psalmus responsorius unus, antiphonae quatuor, item psalmus unus responsorius, lectio, et completorium. Et tempore opportuno post lucernarium, omnibus sedentibus legantur lectiones (Hic erasum est unum verbum, et proxime sequitur:) Post haec autem consuetudinarii psalmi ante somnium dicantur, nocte autem orationes, mense novembri, etc., ubi quod semel et iterum dicitur, et completorium, videtur sonare idem cum isthac formula a Patre nostro Benedicto Matutinorum officium ordinante, bis usurpata, et completum est, id est peractum sic erit officium, vel, addetur finalis oratio, qualis ea scilicet quae in antiquis missalibus Ad complendum vocitatur. Porro in eodem codice opusculum absque titulo sic incipit: Ante omnia, etc. Sed ad haec ultima verba, de vestra salute. Amen, continenter et in eodemmet versu subjicitur Regula S. Augustini viris aptata, uti jam observavimus, cum hisce verbis in fine: Explicit Regula sancti Augustini episcopi. ####  |